ፈሪና በህይችን የውሳኔ ሰው አንሆንም፡፡ ሁሌም ካጠፋን ካበላሸን በኃላ ነው የምንነቃው የምንጸጸተው፡፡ በደማችን የተዋሃደው ዓይነ ጥላ ከእኛ ስንፍና የተነሳ ሳይታወቅበት ለዘመናት ሕይወታችንን እያበላሸ ይኖራል፡፡ እንደ ዛር ያለ መንፈስም ግብሩ የበግ፣የዶሮ ደም ስለሆነ መንፈሱ ከደማችን ውስጥ በመዋሃድ ይኖራል፡፡ ከነቃንበት ግን በጾም፣በጸሎት፣በጠበል በተለይም በመጠጣት ከውስጣችን እንደ ጉም እየተነነ ይሄዳል፡፡ በደም ውስጥ የሚሰወር ዓይነ ጥላ ከባድ ስለሆነ ብርቱ ውጊያ ይፈልጋል፡፡ ብንችል ስግደት ሳንታክት ብንሰግድ በላብ እየተነነ፣እየበነነ ይወጣል፡፡

ሦስተኛ በአጥንት ውስጥ የሚሰወር ዓይነ ጥላ እጅጉን ክፉ ነው፡፡ ከነፍሳችን ጋር ተዋህዶን ስለሚኖር ብዙ ነገር ሊያሳጣን እና ሊያደርስብን ይችላል፡፡ እንዲሁም ደዌ ሆኖ ይቀመጣል፡፡ አጋንንት ውስጣችን በመስረጽ ለውስጥ ደዌ ሕመም ይዳርገናል፡፡ 

ከነፍሳችን ጋር የተዋሃደን ዓይነ ጥላን የመንፈሱን ባሕርይና ጥቃት ለመለየት እና ለማወቅ እንቸገራለን፡፡ ዓይነ ጥላ ከአጥንታችን/ከነፍሳችን/ ጋር ሲዋሃድ መቶ በመቶ በእሱ ቁጥጥር ሥር ስለምንወድቅ በቀላል የእሱ ሰለባ ከመሆናችን በላይ ካልነቃንበት እስከ መቃብር ድረስ አብሮን ይኖራል፡፡ እንዲህ የሆነብንን ዓይነ ጥላ ለመዋጋት ጾም፣ጸሎት፣ስግደት ዋነኛው ቢሆንም በንስሐ ሆነን ቅዱስ ቁርባንን በመቀበል መንፈሱን ድል መንሳት እንችላለን፡፡ ይህ ካልሆነ ግን በነፍሳችን የተዋሃደው ዓይነ ጥላ በነፍሳችን ዳግም እስከ ሲኦል ለመኖር ይሻል፡፡

ተወዳጆች ሆይ እንግዲህ እንዲህ በአጋንንት ሕይወታችን ተሰፍቶ ተይዞ ነው በስቃይ የምንኖረው፡፡ በእንዲህ መልኩ ከሥጋችን፣ከደማችን፣ከነፍሳችን የተዋሃደው ዓይነ ጥላ በእኛ በመኖር፣በአንደበታችን በመናገር፣የማንፈልገውን በማስተግበር ይኖራል፡፡ ይህንን ተሸክመን እንዴት ከሰው ጋር ተግባብተን ተስማምተን እንኖራለን? ይህን ተሸክመን እንዴት ከእጮኝነት ወደ ትዳር እንሸጋገራለን? ይህን ተሸክመን እንዴት በትዳር በሰላምና በመከባበር እንኖራለን? ይህን ተሸክመን እንዴት በመስርያ ቤት ተስማምተን እንሠራለን? ይህን ተሸክመን እንዴት ከወዳጆቻችን ከጓደኞቻችን ጋር እንስማማለን እንተማመናለን?
ስለዚህ ዓይነ ጥላው በእኛ ውስጥ ሆኖ በስውር በማጥቃት፣የገፈት ሕይወት እንድንገፋ፣እንድንኖር ያደርገናል፡፡ እኛም እራሳችንን ጠልተን በሰዎችም ዘንድ ተጠልተን እንድንኖር ያደርገናል፡፡

አንዳንዱን ዓይነ ጥላው ሙሉ ለሙሉ ስጋውን በመልበስ ከውስጥ ሆኖ ወደ ውጭ ይታያል፡፡ ይህም ዓይነ ጥላው የተቆጣጠረው ሰው በሰው ፊት የመክበድ፣የመቆጣት፣የማኩረፍ፣የመዘፍዘፍ ፊትን መገለጫው ያደርጋል፡፡ ሰውዬው ለራሱ ላይታወቀው ይችላል ግን ከፊት ሲያዩት የአስፈሪ ገጽታን በማላበስ በሰዎች እንዳይወደድ ያደርጋል፡፡

ብቻ ዓይነ ጥላ በእኛ ውስጥ ሆኖ እኛን መስሎ፣እኛን አህሎ፣በመናገር በመተግበር ነገአችንን ስለሚያበላሽ እራሳችንን ቆብ ብለን የመንፈሱ የባሕርይ መገለጫዎችን አይተን በመንፈሳዊ ሕይወት በርትተን ልንዋጋው ይገባል፡፡ ይህ ካልሆነ በአጋንንቱ ማንነት የእኛ ሕይወት ሊበለሽ፣ሊኮላሽ ይችላል፡፡

ዛሬ ዓይነ ጥላው በባለ ትዳሮች መሃል ሦስተኛ ሰው በመሆን በጠብ፣በጭቅጭቅ፣ፍቅር በማሳጣት ተመሳስሎ ይኖራል፡፡ በእጮኛሞች መሃል ቀናተኛና ምቀኛ ሰውን በመምሰል በማናቆር፣በመለያየት ይኖራል፡፡ በጓደኛሞች፣በወዳጆች መሃል ያለመስማማት ያለመግባባት ጠባይ ሆኖ ይኖራል፡፡ በቤተሰብ መሃል የጠብና የጥላቻ ግድግዳ በመሆን በማለያየት ይኖራል፡፡ እሱ እኛን ከመሰለ የብዙ ነገራን ጠንቅ በመሆን በድብቅ ይኖራል፡፡ 

ወዳጆቼ በሬ የሰው እህል ቢበላ የሚያዘው በሬው ነው ወይስ ባለቤቱ ነው? እኛም በሬው አጋንንቱ ብዙ ነገር እያደረገን ሰዎች እኛን ነው ተጠያቂ የሚያደርጉት ስለዚህ ነገሮችን በመንፈሳዊ ዓይን ገለጥለጥ አድርገን ልናይ ይገባል፡፡

‹‹ከትውልዱ ማን አስተዋለ?›› ት.ኢሳ 53÷8

ክፍል አሥራ ሦስት

ዓይን ላይ ተቀምጦ በፍትወት ምኞት የሚያቅበዘብዝ ዓይነ ጥላ

/ፍጥጫ እንጂ ምርጫ እንዳይኖረን የሚያደርግ የወጣቱ ችግር/

ቅዱስ ወንጌል ‹‹ወደ ሴት ያየ ሁሉ የተመኛትም ያን ጊዜ በልቡ ከእርስዋ ጋር አመንዝሮአል›› ይላል ዓይነ ጥላ ደግሞ ዓይንና ልብ ላይ ሆኖ በምኞት ያቅበዘብዘናል፡፡ /ማቴ 5÷28/

ይቀጥላል …
